Myter om den mørke middelalder 

Vidste du, at hekse slet ikke blev brændt af i middelalderen? Historieprofessor Brian Patrick McGuire gør her op med myter om en periode, eftertiden har farvet mørk.

Det er dystre associationer, der dukker op, når moderne mennesker tænker på middelalderen. Men historisk 'spin' har malet fanden på væggen, når det gælder vore forfædres tilværelse. For livet i Europa for omkring 1000 år siden var ikke helt så formørket, som den måske kan synes, når vi hører om den.

»Middelalderen har været mørk, fordi senere perioder i Vestens historie har haft brug for at fremhæve deres fortræffelighed. Og det kan nemmest lade sig gøre ved at vise afstand til fortidens 'mørke',« forklarer Brian Patrick McGuire.

Myte 1: Middelalderen var en mellem-tid, hvor alt gik i stå

Falsk:

»Nej - middelalderen var en frodig tid, hvor der skete meget med hensyn til tekniske opfindelser (hjulploven, stigbøjlen, dræningssystemer),« fortæller Brian Patrick McGuire og fortsætter:

»Det lykkedes i høj grad for middelalderens lærde munke at redde romernes viden og at videregive den til fremtiden. Renæssancen er en del af middelalderen og ikke en adskilt periode.«

## Myte 2: Middelalderens samfund var meget stabilt og bevarede status quo

En generel antagelse lyder:

Alle kendte deres plads i hierarkiet og stort set intet forandrede sig i løbet af perioden.

## Falsk:

»Ikke rigtigt. Middelalderen var meget dynamisk. En dreng kunne blive født af forældre, der var bønder, og blive optaget i kirken, hvor han kunne blive præst, biskop og kardinal,« forklarer Brian Patrick McGuire, og han tilføjer:

»Mange 'arver' deres arbejde fra deres forældre, men andre forlader familien for at gå nye veje.«

## Myte 3: Kvinder blev meget undertrykt af middelalderens kirke

En generel antagelse lyder:

Kvinder blev tvunget i kloster og levede der under fængselslignende forhold. De blev forment adgang til alle former for indflydelse og blev set som potentielle hekse.

**Falsk:**

»Ligesom mænd valgte mange kvinder selv at gå i kloster. Deres familier kunne påvirke dette valg, men det var sjældent, at der var tale om tvang,« fortæller Brian Patrick McGuire og tilføjer:

»Kvinder havde stor religiøs magt i middelalderen - selvom de var udelukket fra at blive præsteviede. Mænd respekterede kvinders indsigt, og de mange visionære kvinder blev godt behandlet.«

»Det var først efter middelalderen, at hekseforfølgelserne begyndte.«